C 323/94
MT
Il-Ġurnal Uffiċjali tal-Unjoni Ewropea
26.8.2022
5.3.5.
Fl-istess ħin, l-infurzar effettiv tal-projbizzjoni ta’ drogi illeċiti jeħtieġ ħidma effiċjenti fil-pedamenti tas-soċjetà, sabiex il-persuni b’vizzji ma jitħallewx waħedhom, iżda jiġu appoġġjati fl-għażla tagħhom li ma jerġgħux jirrikorru għad-drogi.
Minkejja ż-żieda fil-fondi pubbliċi li qed jintefqu fuq il-ġlieda kontra t-traffikar tad-drogi, għadha problema kbira biex in-nies jingħataw għajnuna biex jegħlbu d-dipendenza.
Għalhekk, l-EUDA, b’kont meħud tal-aħjar esperjenzi tal-Istati Membri tal-UE, tista’ tidderieġi mill-ġdid parti aktar sinifikanti tal-ħidma tagħha lejn il-kawżi psikoloġiċi tal-abbuż tad-droga.
5.3.6.
Biex jiġi segwit approċċ globali u reġjonali għas-suq tad-drogi fl-UE hemm bżonn traċċar u monitoraġġ mill-qrib tal-iżviluppi fil-produzzjoni tad-drogi u s-sustanzi illeċiti f’reġjuni li tradizzjonalment joħolqu riskji, bħall-Amerika t’Isfel, l-Afganistan, l-Afrika, iċ-Ċina, it-Turkija u l-Balkani tal-Punent.
Ir-rwol attiv u dejjem jinbidel tal-organizzazzjonijiet kriminali fit-tibdil tad-dinamika tal-provvista tad-drogi u fit-traffikar jitlob sforzi kostanti u kkoordinati mill-korpi rilevanti kollha, u speċjalment minn dawk involuti fl-infurzar u l-kontroll tal-fruntieri, fil-livell internazzjonali.
Hija biss kooperazzjoni intensa li tista’ tgħin biex jiġu mmappjati l-kurituri tad-drogi sabiex dawn jiġu eliminati b’mod effettiv. 5.4.
Punti ta’ kuntatt nazzjonali 5.4.1.
Ir-rwol u l-funzjonijiet tal-punti ta’ kuntatt nazzjonali għandhom jiġu estiżi.
Il-ħidma tagħhom fil-pajjiżi differenti tal-UE tvarja b’mod konsiderevoli.
Ċerti punti ta’ kuntatt nazzjonali jwettqu attivitajiet informattivi, analitiċi, ta’ riċerka xjentifika, ta’ konsulenza esperta u ta’ pubblikazzjoni.
L-objettivi ewlenin tal-attivitajiet tal-punti ta’ kuntatt nazzjonali għandhom jinkludu aktar monitoraġġ metodoloġiku, ġbir tad-data standardizzat, evalwazzjoni u klassifikazzjoni, u l-ipproċessar, il-ħżin, l-analiżi u t-tixrid ta’ informazzjoni fil-qasam tad-domanda u l-provvista tad-drogi fl-UE.
Il-punti ta’ kuntatt nazzjonali għandhom jiżviluppaw politika dwar id-drogi u reazzjonijiet attivi għas-sitwazzjoni f’dak il-qasam.
Huma għandhom jaħdmu dwar l-għoti ta’ informazzjoni, u jappoġġjaw l-attività tal-gvernijiet nazzjonali u l-formulazzjoni ta’ politika nazzjonali dwar id-drogi u d-dipendenza fuq id-droga.
5.4.2.
Il-punti ta’ kuntatt nazzjonali huma essenzjali biex l-implimentazzjoni tal-mandat il-ġdid tal-EUDA tkun effettiva u f’waqtha.
Huwa biss network ta’ punti ta’ kuntatt nazzjonali aktar b’saħħtu u kkoordinat tajjeb li jista’ jipprovdi data rilevanti – mhux biss b’mod retrospettiv, iżda l-aktar importanti – dwar it-tfiġġija ta’ sustanzi perikolużi ġodda, id-detezzjoni u l-identifikazzjoni tagħhom, kanali possibbli ta’ distribuzzjoni, eċċ.
Peress li dan jirrikjedi l-bini ta’ kapaċità adatta ta’ laboratorji, għandhom jiġu promossi unjonijiet u raggruppamenti reġjonali – miġbura f’żoni ta’ riskju għoli, eż. fil-fruntieri esterni tal-UE, qrib rotot tipiċi ta’ importazzjoni tad-drogi, eċċ.
5.4.3.
Il-punti ta’ kuntatt nazzjonali għandhom jiġu appoġġjati u mgħammra bl-aktar mod effettiv possibbli b’linji gwida u metodoloġiji komuni biex ikunu jistgħu jiġbru data u indikaturi komparabbli, li jistgħu jservu bħala bażi għat-tranżizzjoni lejn kwistjonijiet ta’ sikurezza u sigurtà aktar milli sempliċement il-ġlieda kontra t-tixrid tad-drogi u s-sustanzi illeċiti.
5.4.4.
L-Istati Membri għandhom jiġu mħeġġa jipprovdu aktar riżorsi lill-punti ta’ kuntatt nazzjonali – inkluż informazzjoni, teknoloġija, finanzjament, eċċ.
Għandu jsir kull sforz biex jiġu megħjuna jsaħħu l-kapaċità tagħhom biex iwettqu l-mandat il-ġdid u biex jaqdu rwol akbar.
5.4.5.
Għandu jitfakkar li, minbarra l-ħolqien ta’ mekkaniżmi komunitarji għall-ġlieda kontra d-dipendenza, l-EUDA għandha, f’kooperazzjoni mal-Istati Membri, tibni sistemi nazzjonali ta’ kooperazzjoni biex toħloq u tappoġġja programmi ta’ appoġġ konġunti għal gruppi potenzjalment f’riskju ta’ dipendenza mid-droga.
Hija biss rabta b’saħħitha żviluppata fi ħdan il-komunitajiet lokali li tista’ tgħin biex jitnaqqas l-użu tad-drogi.
Bħala eżempju ta’ soluzzjonijiet bħal dawn li diġà wasslu għal soluzzjonijiet pożittivi, l-EUDA tista’ tuża s-soluzzjonijiet diġà implimentati mill-Gvern Portugiż.
5.4.6.
Il-KESE jara opportunità biex tittejjeb is-sistema ta’ rappurtar tal-punti ta’ kuntatt nazzjonali, biex jiġi evitat l-investiment ta’ ħin u riżorsi addizzjonali f’rappurtar doppju – peress li bħalissa huma meħtieġa jirrapportaw kemm lill-EUDA futura kif ukoll lin-NU.
Brussell, it-18 ta’ Mejju 2022.
Christa SCHWENG Il-President tal-Kumitat Ekonomiku u Soċjali Ewropew